VENDIM
Nr. 62, datë 11.4.2022
MBI LICENCIMIN E SHOQËRISË “KESH” SHA, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK I DIGËS QYRSAQ, HEC “VAU I DEJËS”, ME KAPACITET TË INSTALUAR 5.143 mwp

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar, si dhe të neneve 4, pika 1, germa “a”, 5, pika 1, germa “a” dhe nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; dhe të nenit 15, të “Rregullores për organizimin, funksionimin dhe procedurat të ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 11.4.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 434/5 prot., datë 5.4.2022, “Mbi licencimin e shoqërisë ‘KESH’ sh.a., në veprimtarinë e prodhimit të energjisë elektrike, nga centrali fotovoltaik i digës Qyrsaq, HEC ‘Vau i Dejës’, me kapacitet të instaluar 5.143 mwp”,
konstatoi se:
- Bordi i ERE-s, me vendimin nr. 3, datë 13.1.2022, filloi procedurën për licencimin e shoqërisë “KESH” sh.a., në veprimtarinë e prodhimit të energjisë elektrike nga centrali fotovoltaik i digës Qyrsaq, HEC “Vau i Dejës”, me kapacitet të instaluar 5143 kwp, për një afat 25-vjeçar.
- Në vijim të kësaj vendimmarrjeje, ERE, me shkresën nr. 70 prot., datë 14.1.2022, bëri njoftimin në median e shkruar për fillimin e kësaj procedure dhe në përfundim të afatit të pritjes së komenteve apo objeksioneve nga palët e treta (data 24.2.2022), nuk rezultoi të kishte të tilla.
- ERE, me shkresat nr. 111 prot., datë 20.1.2022 dhe nr. 111/2 prot., datë 1.3.2022, i është drejtuar shoqërisë për plotësimin e dokumentacionit të munguar. Ndërsa shoqëria “KESH” sh.a., me shkresat e protokolluara në ERE me nr. 111/1, datë 17.2.2022 dhe nr. 111/3, datë 25.3.2022, ka përcjellë sqarime dhe dokumente plotësuese për sa kërkuar nga ERE.
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.

- Nga analiza e dokumentacionit të depozituar në ERE nga shoqëria “KESH” sh.a., rezulton se janë plotësuar kërkesat e “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë:
- Formati dhe dokumentacioni për aplikim, neni 9, pika 1, germat: “a”, “b”, “c”, plotësuar;
- Dokumentacioni juridik, administrativ dhe pronësor, neni 9, pika 2, germat: “a”, “b”, “c”, “e”, “f”, “g”, plotësuar;
- Dokumentacioni financiar dhe fiskal, neni 9, pika 3, germat “c” dhe “d”, plotësuar;
- Dokumentacioni teknik për HEC-in, neni 9, pikat: 4.4.1; 4.4.2; 4.4.3, germat: “a”, “b”, “c”, “d” dhe pika 4.4.4, germat: “a”, “b”, “c”, “d”, plotësuar;
- Leje nga institucione të tjera, neni 9, pika 4.4.5, germat “a” dhe “b”, plotësuar.

- Në këtë aplikim mbetet ende pa plotësuar si vijon:

Dokumentacioni juridik, administrativ dhe pronësor, neni 9, pika 2:

- germa “d” (vërtetimi nga prokuroria dhe gjykata për përfshirje ose jo në një proces penal të drejtuesve të shoqërisë).
Duke qenë se konstatohet mungesë e vërtetimit të gjykatës dhe prokurorisë për administratorin e “KESH” sh.a., dhe kjo e fundit, në email-in e saj drejtuar ERE-s (datë 1.4.2022), ka bërë me dije se është në proces të marrjes së këtyre vërtetimeve, vlerësohet vendosja si kusht në dispozitiv të vendimit për dokumentimin në ERE, brenda 5 ditëve nga marrja dijeni e këtij vendimi;
Dokumentacioni financiar dhe fiskal, neni 9, pika 3:

- germa “a” (vërtetimi për shlyerjen e tatim-taksave dhe detyrimeve ndaj institucionit të sigurimeve shoqërore).
Duke qenë se shoqëria “KESH” sh.a ka detyrime (gjoba) në tatimin mbi fitimin dhe dënime pa tatim dhe në email-in e saj drejtuar ERE-s (datë 1.4.2022), ka bërë me dije se ka kundërshtuar në gjykatë gjobat e sipërcituara dhe është në proces gjyqësor, vlerësohet vendosja si kusht në dispozitiv të vendimit, që në përfundim të procesit gjyqësor shoqëria “KESH” sh.a., të bëjë me dije ERE-n për vendimin e gjykatës;
- germa “b” (bilancin financiar të tri viteve të fundit/ose të kohës së ekzistencës së shoqërisë (për shoqëritë me ortakë shoqëri të tjera paraqitja e bilancit të këtyre të fundit).
Duke qenë se shoqëria KESH sh.a., ka informuar se pasqyrat financiare për vitin 2020 janë duke u hartuar për shkak të vonesave të natyrës teknike dhe pritet të përfundojnë në fund të muajit maj 2022, vlerësohet vendosja si kusht në dispozitiv të vendimit, paraqitja e këtyre pasqyrave financiare jo më vonë se data 30.6.2022, në zbatim të nenit 46, të ligjit nr. 43/2015.
- Ndërtimi i projektit të centralit gjenerues të energjisë elektrike nga dielli (fotovoltaike) është miratuar me vendimin e Këshillit të Ministrave nr. 419, datë 8.7.2021, “Për miratimin e ndërtimit të centralit gjenerues të energjisë elektrike fotovoltaike dhe të veprave ndihmëse, i cili nuk përfiton nga masat mbështetëse, në digën e Qyrsaqit, HEC ‘Vau i Dejës’, qarku Shkodër, nga Korporata Elektroenergjetike Shqiptare (KESH sh.a.)”. 
- Shoqëria ka përcjellë në ERE, VNM-në paraprake, lëshuar nga Agjencia Kombëtare e Mjedisit, më datë 24.3.2021. VNM-ja paraprake është lëshuar për ndërtimin e centralit fotovoltaik me kapacitetin e instaluar prej 5.143 mwp. Sa më sipër, nga dokumentacioni i depozituar nga shoqëria konstatojmë se leja e ndërtimit është miratuar nga KKT-ja më datë 21.10.2021, me vendimin nr. 2. Pra, miratimi është dhënë brenda afatit dyvjeçar që parashikon VNM-ja paraprake dhe në kushtet kur ndërtimi i centralit ka përfunduar (sikurse deklaron shoqëria punimet kanë filluar në datën 29.10.2021 dhe kanë përfunduar në datën 12.2.2022), kjo leje konsiderohet e vlefshme për këtë aplikim. 

- ERE, në zbatim të nenit 38, të ligjit nr. 43/2015, “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet, por duke qenë se nga studimi i fizibilitetit të centralit fotovoltaik të digës së Qyrsaqit rezulton se jetëgjatësia e një paneli shkon deri në 25 vjet, atëherë ERE kushtëzohet nga kjo jetëgjatësi në dhënien e afatit maksimal për këtë licencë fotovoltaike, deri në 25 vjet.

Për gjithë sa më sipër cituar, Bordi i ERE-s
VENDOSI:

1. Të licencojë shoqërinë “KESH” sh.a. në veprimtarinë e prodhimit të energjisë elektrike nga centrali fotovoltaik i digës Qyrsaq, HEC “Vau i Dejës”, me kapacitet të instaluar 5143 kwp, për një afat 25-vjeçar.

2. Shoqëria “KESH” sh.a. duhet të depozitojë në ERE vërtetimin e gjykatës dhe prokurorisë për administratorin e saj, brenda 5 ditëve nga marrja dijeni e këtij vendimi.

3. Shoqëria “KESH” sh.a. duhet të bëjë me dije në ERE mbi vendimin e gjykatës, në lidhje me ankimimin e detyrimeve (gjoba) në tatimin mbi fitimin dhe dënime pa tatim, për të cilat është në proces gjyqësor, brenda 5 ditëve nga shpallja e vendimit të gjykatës.
4. Shoqëria “KESH” sh.a. duhet të depozitojë në ERE pasqyrat financiare të vitit 2020 të audituara, jo më vonë se data 30.6.2022.

5. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

6. ERE ka të drejtë të rishikojë këtë vendim në çdo kohë, në përputhje me plotësimin/mosplotësimin e kushteve, sipas përcaktimeve dhe afateve si më sipër.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara.
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR

Petrit Ahmeti


